Leon Volodarsky

**Leon Elias «Volo» Volodarsky** (1894–1962) var en ukrainsk-norsk kirurg kjent for sitt humanitære arbeid både i Norge og internasjonalt. Han ble ofte kalt «Volo» i Levanger, hvor han tjenestegjorde ved Innherred Sykehus.

## Tidlig liv og utdanning
Volodarsky ble født i en liten by mellom Odessa og Mykolajiv i Ukraina. Fødestedet er oppgitt å være «Salz ved Odessa» i *Studentene fra 1920*, og kan kanskje være Sulz (Шульцово). Foreldrene var kjøpmann Berkow Volodarsky og Sara Vulichmann. Som barn opplevde han jødeforfølgelser, noe som førte til at han forlot hjemlandet i ung alder. Han arbeidet først i diamantbransjen i Antwerpen. Under første verdenskrig meldte han seg til tjeneste som soldat, men ble syk og sendt til England, hvor han ble dimittert fra militæret. Etter en periode med ulike jobber i London, bestemte han seg for å reise til Russland i 1917. På vei dit, via Oslo, valgte han å bli værende i Norge på grunn av urolighetene i hjemlandet.

I Oslo arbeidet han først på Mustads fabrikker på Lysaker og lærte seg norsk. Med støtte fra Antonia Aniksdal i Den Norske Israelmisjon, fullførte han skolegang ved Hauges Minde og senere Fru Ragna Nielsens skole, samtidig som han arbeidet som telegrafbud. Han begynte deretter på Universitetet i Oslo, hvor han først vurderte å bli lærer, men valgte til slutt medisin. I 1926 fullførte han medisinsk embetseksamen.

## Medisinsk karriere
Etter to år som kandidat ved Ullevål sykehus, ble Volodarsky ansatt som lege ved Telemark fylkessykehus i Skien. I 1929 kom han til Levanger som assistentlege ved Innherred Sykehus, en stilling han hadde frem til 1935. Etter en periode i Oslo under professor Carl Semb, returnerte han til Levanger i 1938 som kirurg og reservelege.

Volodarsky var kjent for sin dyktighet og effektivitet som kirurg. Det sies at han kunne utføre blindtarmoperasjoner på ti minutter, og det ryktes at han fjernet sin egen blindtarm under lokalbedøvelse. Han var også kjent for sin sjarmerende og ukonvensjonelle væremåte, noe som gjorde ham populær blant pasienter og kolleger.

## Andre verdenskrig og senere arbeid
Som jøde måtte Volodarsky flykte fra Norge under andre verdenskrig. I 1941 kom han seg over til Sverige og derfra videre til Storbritannia, hvor han tjenestegjorde ved militære helsesentre i flere byer med majors rang. Han tjenestegjorde også som statsminister Johan Nygaardsvolds livlege under oppholdet i London. Etter frigjøringen av Øst-Finnmark i 1944 deltok Volodarsky som lege og oberst i den norske brigaden sitt bergkompani i Finnmark.  I Kirkenes opprettet Volodarsky sykehus i et av de få husene som stod tilbake etter bombingen og brenningen av byen.  

Etter krigen returnerte han til Levanger og Innherred Sykehus i 1945. I 1946 ble han tilbudt en stilling i UNRRA for å utføre helsearbeid i Kina. I Kanton etablerte han et moderne sykehus og trente opp lokale leger og sykepleiere. Etter fem år måtte han forlate Kina på grunn av det politiske klimaet under Mao Zedong.

Volodarsky fortsatte sitt humanitære arbeid i Korea under Koreakrigen, hvor han ved én anledning sto 53 timer i strekk ved operasjonsbordet på et feltsykehus. Senere arbeidet han for Verdens helseorganisasjon (WHO) i India, hvor han etablerte en avdeling for lungekirurgi i New Delhi.

## Personlig liv og død
Volodarsky giftet seg aldri, men adopterte to små jenter i Kina; den ene døde som barn, mens den andre, Sarah, ble igjen i Kina da han måtte forlate landet. Han forsøkte resten av sitt liv å komme i kontakt med datteren uten å lykkes, noe som gikk hardt inn på ham.

Han var en ivrig kunstsamler og etterlot seg en betydelig kunstsamling. Før sin død sørget han for at arven skulle deles mellom Sarah Volodarskys legat og Norsk-Israelsk barnehjelp.

Leon Volodarsky døde 13. november 1962 og ble begravet på Helsfyr gravlund i Oslo.

## Kunstsamling og donasjon
Under sitt opphold i New Delhi i 1954 kjøpte Volodarsky et monumentalt maleri av den indiske kunstneren Maqbool Fida Husain. Dette fire meter lange verket ble senere kjent som *The Volodarsky Husain*. På begynnelsen av 1960-tallet donerte han maleriet til Nevrokirurgisk avdeling ved Ullevål sykehus som en gest av takknemlighet for utdanningen av indiske nevrokirurger. Maleriet har siden hengt på sykehuset og er i dag anerkjent som et verk av betydelig kunstnerisk og økonomisk verdi. I februar 2025 besluttet Oslo universitetssykehus å selge maleriet. I mars 2025 ble "The Volodarsky Husain" solgt på auksjon av auksjonshuset Christie's for 122 millioner norske kroner.

## Referanser